ઓસ્કરનું બહુમાન કરનારી સૌથી પહેલી સંસ્થા તેલ અવિવની મ્યુનિસિપાલિટી હતી! પોતાના ત્રેપનમા જન્મદિવસે ઓસ્કરે પાર્ક ઑફ હીરોઝમાં પોતાના નામની તકતીનું ઉદ્ઘાટન કર્યું હતું! એ તકતીમાં તેને બ્રિનલિટ્ઝના ૧૨૦૦ યહૂદીઓના તારણહાર તરીકે દર્શાવવામાં આવ્યો છે. આ આંકડો ભલે તેના પ્રયત્નોની ગંભીરતાનું સંપૂર્ણ વર્ણન કરી ન શકતો ન હોય, પરંતુ એ તકતી લોકોના પ્રેમનું અને તેના તરફની આભારવશતાનું પ્રતિબિંબ હોવાનું પ્રમાણ તો આપે જ છે! દસ દિવસ બાદ જેરુસલેમમાં ઓસ્કરને ‘પવિત્ર વ્યક્તિ’ તરીકે જાહેર કરવામાં આવ્યો. આ બિરુદને ઇઝરાયલનું એક અગત્યનું બહુમાન ગણવામાં આવે છે. આ બહુમાન એક એવી પ્રાચિન માન્યતા પર આધારિત છે, જેમાં બીનયહૂદીઓમાં જે સદ્ગૃહસ્ત હોય તેને ઇઝરાયલનો ઈશ્વર ચોક્કસ મદદ કરતો હોવાનું માનવામાં આવે છે! મ્યુઝિઅમ તરફ જતા, એવન્યુ ઑફ રાઇટિયસ અને યાદ વાસેમ વચ્ચેના માર્ગ પર કેરબનું એક વૃક્ષ રોપવા માટે પણ ઓસ્કરને આમંત્રણ આપવામાં આવ્યું હતું! એ ઉપવનમાં અન્ય પવિત્ર લોકોના નામે વાવવામાં આવેલા કેટલાંયે વૃક્ષોની વચ્ચે એ વૃક્ષ આજે પણ ઓસ્કરના નામની એક તકતી સાથે સચવાયેલું છે. ક્રપ્સ એન્ડ ફાર્બન્સના ઇતિહાસમાં, પોતાના યહૂદી કામદારોને અભૂતપૂર્વ હદે અને અનધિકૃત રીતે ભોજનસામગ્રી પૂરી પાડીને સાચવનાર જુલિયસ મેડરિટ્સ અને તેના પ્લાઝોવના સુપરવાઇઝર રાઇમન્ડ ટિસના નામનું એક-એક વૃક્ષ પણ ત્યાં મોજુદ છે! એ ગિરિમાળા પર કેટલાંક સ્મારકવૃક્ષો તો આજે દસ ફીટથી પણ વધારે ઊંચા થઈ ગયાં છે!